Məmməd Qasımov (incəsənət xadimi)

Məmməd Ələkbər oğlu Qasımov () — Azərbaycanın görkəmli teatr rəssamı, SSRİ Rəssamlar İttifaqının üzvü (1970), pedaqoq və publisist

 Həyatı 
Məmməd Qasımov 1925-ci il yanvarın 5-də Tiflis şəhərində tacir ailəsində anadan olmuşdur. Onun atası Məşədi Ələkbər Naxçıvanda sovet hakimiyyəti qurulduqdan sonra mülkünü hökumətə təhvil verərək Gürcüstana köçmüş və uzun illər orada tacirliklə məşğul olmuşdur.

Uşaqlıqdan rəssamlığa maraq göstərən Məmməd Qasımov 1930-cu illərdə Tiflisdə Dövlət Azərbaycan Dram Teatrının tamaşalarını izləyərək sənətə həvəs göstərmişdir. İlk təhsilini Tiflisdə 97 nömrəli orta məktəbdə almış, 1943-cü ildə Naxçıvan şəhərində orta təhsilini əla qiymətlərlə başa vurmuş və sovet qanunlarına əsasən imtahansız ali məktəbə daxil olmaq hüququ əldə etmişdir.

Rəssamlıq fəaliyyəti 1943-cü ildə Naxçıvan Dövlət Dram Teatrında başlamışdır. Səməd Mövləvinin "Ölülər" əsərinin səhnə tərtibatını həyata keçirərək teatr rəssamı kimi ilk uğurunu qazanmışdır. Həmin il Tbilisi Rəssamlıq Akademiyasına daxil olmuş, lakin Azərbaycan bölməsinin bağlanması səbəbindən təhsilini tamamlaya bilməmişdir. 1947–1952-ci illərdə Azərbaycan Dövlət Rəssamlıq Məktəbində təhsilini davam etdirmişdir.

1952-ci ildən ömrünün sonunadək Naxçıvan Dövlət Dram Teatrında baş rəssam vəzifəsində çalışmışdır. O, 44 illik yaradıcılığı ərzində 107 tamaşanın quruluşçu rəssamı olmuşdur. Məmməd Qasımov Azərbaycan Rəssamlar İttifaqı Naxçıvan təşkilatının yaradıcılarından biri olmuş və ilk sədri seçilmişdir.

Məmməd Qasımov teatr rəssamlığının yanaşı, portret, mənzərə, qrafika və plakat janrlarında da əsərlər yaratmışdır. O, həmçinin Naxçıvanın ilk karikaturaçı rəssamı kimi də tanınır. Teatr sənəti və səhnəqrafiya sahəsində müxtəlif mövzularda məqalələr müəllifi olmuşdur.

Məmməd Qasımov 1987-ci il yanvarın 28-də vəfat etmişdir.

 Təltifləri 
Məmməd Qasımovun Azərbaycan teatr sənətinə verdiyi töhfələr yüksək qiymətləndirilmişdir. O, aşağıdakı mükafatlarla təltif edilmişdir:

 Naxçıvan MSSR Əməkdar incəsənət xadimi  fəxri adı (1967) – Naxçıvan teatrının səhnəqrafiyasında böyük xidmətlərinə görə verilmişdir.
 "Əməkdə fərqlənməyə görə" medalı, "SRRİ-nin əlaçı mədəniyyət işçisi" döş nişanı ilə təltif olunmuşdur.

 İstinadlar 

Kateqoriya:Azərbaycan rəssamları
Kateqoriya:Naxçıvan incəsənət xadimləri
Kateqoriya:Teatr rəssamları
Kateqoriya:XX əsr rəssamları
Kateqoriya:Azərbaycanın əməkdar incəsənət xadimləri